Úradný vestník L 105 , 27/04/1996 S. 0001 - 0002



Jednotná akcia z 22. apríla 1996 prijatá Radou na základe článku K.3 Zmluvy o Európskej únii v súvislosti s rámcom výmeny styčných sudcov s cieľom zlepšiť spoluprácu súdov medzi členskými štátmi Európskej únie (96/277/SVV) RADA EURÓPSKEJ ÚNIE, so zreteľom na článok K.3 ods. 2 písm. b) Zmluvy o Európskej únii, so zreteľom na iniciatívu Talianskej republiky, keďže členské štáty usúdili, že majú spoločný záujem na prijatí opatrení, ktoré zlepšia spoluprácu súdov v trestných i občianskych záležitostiach; keďže s týmto cieľom je výmena styčných sudcov alebo úradníkov medzi členskými štátmi, ktoré sa jej mienia zúčastniť, užitočným a želateľným opatrením; keďže výmena styčných sudcov alebo úradníkov by mohla urýchliť a zvýšiť efektivitu spolupráce súdov a súčasne umožniť lepšie vzájomné porozumenie medzi právnymi a súdnymi systémami členských štátov; keďže účinnejšia spolupráca súdov v trestných záležitostiach by mohla napomôcť aj účinnému boju proti všetkým formám nadnárodného zločinu, konkrétne organizovanému zločinu a terorizmu, ako aj podvodom, ktoré poškodzujú finančné záujmy spoločenstva; keďže táto jednotná akcia neovplyvní existujúci rokovací poriadok spolupráce súdov alebo výmeny informácie medzi členskými štátmi a Komisiou zakladajúcej sa na iných nástrojoch; berúc do úvahy pozitívne výsledky iniciatív, ktoré už podnikli niektoré členské štáty tým, že vyslali svojich styčných sudcov alebo úradníkov, alebo ich prijali od orgánov príslušných na súdnu spoluprácu a súčasnú iniciatívu vytvoriť účinnú sieť kontaktných bodov v súdnej oblasti v boji proti medzinárodnému organizovanému zločinu; zvážiac potrebu definovať jasný a užitočný rámec pre súdy a iniciatívy, ktoré sa pripravujú s cieľom zvýšiť ich účinnosť a podporiť spoluprácu, PRIJALA TÚTO JEDNOTNÚ AKCIU: Článok 1 Výmena styčných sudcov 1. Táto jednotná akcia vytvára rámec pre vyslanie alebo výmenu sudcov alebo úradníkov špecializovaných v postupoch súvisiacich so súdnou spoluprácou, ďalej len "styční sudcovia", medzi členskými štátmi na základe bilaterálnych alebo multilaterálnych dohôd. 2. Členské štáty súhlasia s tým, že usmernenia uvedené v tejto jednotnej akcii budú slúžiť ako základ pri rozhodovaní o vyslaní styčných sudcov do druhého členského štátu alebo pri výmene styčných sudcov. 3. Hlavným cieľom vytvorenia rámca pre výmenu vyslaných sudcov je zvýšiť rýchlosť a efektivitu spolupráce súdov a podporiť zber informácií o právnom súdnom systéme členských štátov a zlepšiť ich fungovanie. Článok 2 Funkcie styčných sudcov 1. Medzi úlohy styčných sudcov obyčajne patrí každá činnosť, ktorá podporuje a urýchľuje všetky formy spolupráce súdov v trestných, a tam kde to bude potrebné, občianskych záležitostiach, najmä pri zakladaní priamych liniek s príslušnými oddeleniami a súdnymi orgánmi hosťujúceho štátu. 2. Za podmienok odsúhlasených medzi domácim členským štátom a hosťujúcim členským štátom, sa môže medzi úlohami styčného sudcu objaviť každá činnosť spojená s výmenou informácií a štatistík, ktoré majú za cieľ podporiť vzájomné pochopenie právnych systémov a právnych databáz zainteresovaných štátov a ďalší rozvoj vzťahov medzi právnymi profesiami každého z týchto štátov. Článok 3 Výmena informácií Členské štáty sa navzájom informujú v rámci iniciatív Rady, ktoré už existujú a tých, ktoré sa pripravujú na implementáciu tejto jednotnej akcie. Zainteresované členské štáty dodajú každoročne informácie o výmene ich styčných sudcov Generálnemu sekretariátu Rady. Článok 4 Záverečné ustanovenie Táto jednotná akcia sa uverejní v úradnom vestníku a nadobúda účinnosť v deň jej uverejnenia. V Luxemburgu 22. apríla 1996 Za Radu predseda S. Agnelli --------------------------------------------------